
Իրավական ակտի ընդունման անհրաժեշտությունը. 
Իրավական ակտի ընդունման անհրաժեշտությունը պայմանավորված է Լեզվի կոմիտեի վարչական շենքի վերանորոգման աշխատանքների իրականացման ընթացքում առաջացած ֆինանսական և կազմակերպական խնդիրների կարգավորման անհրաժեշտությամբ։ Լեզվի կոմիտեի վարչական շենքի վերանորոգման աշխատանքներն իրականացվել են համապատասխան պայմանագրի շրջանակում՝ պետական մարմնի բնականոն գործունեության, աշխատակիցների համար պատշաճ աշխատանքային պայմանների ապահովման, ինչպես նաև շենքի տեխնիկական և գործառնական վիճակի բարելավման նպատակով։ 

Ընթացիկ իրավիճակը և խնդիրները.
2025 թվականի սեպտեմբերի 2-ին Հայաստանի Հանրապետության կրթության, գիտության, մշակույթի և սպորտի նախարարության և «ԱԼՄԱՆ ԳՐՈւՊ» ՍՊԸ-ի միջև կնքվել է N ՀՀԿԳՄՍՆԳՀԱՇՁԲ-25/83 ծածկագրով պետության կարիքների համար կապալային աշխատանքների կատարման պետական գնման պայմանագիրը (պայմանագրի սկզբնական գինը՝ 3,588.0 հազ․ դրամ): Լեզվի կոմիտեի վարչական շենքի (հասցե՝ ք. Երևան, Կիևյան 16) վերանորոգման աշխատանքներն իրականացվել են համապատասխան պայմանագրի շրջանակում։ Կապալառու կազմակերպության կողմից պայմանագրով նախատեսված աշխատանքները կատարվել են ամբողջությամբ և սահմանված տեխնիկական պահանջներին համապատասխան։ Սակայն կատարված աշխատանքները հավաստող անհրաժեշտ ֆինանսական և հաշվետու փաստաթղթերը սահմանված ժամկետներում չեն ներկայացվել, ինչի հետևանքով բյուջետային տարվա ընթացքում հնարավոր չի եղել իրականացնել պայմանագրով նախատեսված ամբողջ գումարի վճարումը։ Արդյունքում, պայմանագրային գումարի միայն մի մասն է վճարվել (2 579 790՝ երկու միլիոն հինգ հարյուր յոթանասուն իննը հազար յոթ հարյուր իննսուն ՀՀ դրամ), իսկ չվճարված մասը, բյուջետային տարվա ավարտով պայմանավորված, վերադարձվել է պետական բյուջե (վերադարձված գումարի չափը կազմում է 1 008 210՝ մեկ միլիոն ութ հազար երկու հարյուր տասը ՀՀ դրամ)։ Միաժամանակ, վերանորոգման աշխատանքների իրականացման ընթացքում ի հայտ են եկել լրացուցիչ աշխատանքների կատարման անհրաժեշտություն, որոնք նախապես հնարավոր չի եղել ամբողջությամբ գնահատել և ներառել պայմանագրով նախատեսված աշխատանքների ծավալներում։ Նշված լրացուցիչ աշխատանքները պայմանավորված են եղել շենքի տեխնիկական վիճակով, ինչպես նաև վերանորոգման աշխատանքների ամբողջական և արդյունավետ իրականացումն ապահովելու անհրաժեշտությամբ։ Այդ հանգամանքների արդյունքում ավելացել է իրականացվող աշխատանքների ընդհանուր ծավալը և համապատասխանաբար՝ ֆինանսական պահանջը։ Ստեղծված իրավիճակում առկա է ինչպես նախկինում կատարված, սակայն չֆինանսավորված աշխատանքների դիմաց վճարումների իրականացման, այնպես էլ լրացուցիչ կատարված աշխատանքների ֆինանսավորման անհրաժեշտություն։ Միաժամանակ, գործող բյուջետային և ֆինանսական կարգավորումների պայմաններում նշված գործընթացների իրականացումը հնարավոր է բացառապես համապատասխան իրավական ակտի ընդունման միջոցով։ Նախագծի ընդունումը հնարավորություն կտա ապահովել պետության կողմից ստանձնած պայմանագրային պարտավորությունների պատշաճ կատարումը, բացառել հետագա ֆինանսական և իրավական ռիսկերի առաջացումը, ինչպես նաև ապահովել պետական միջոցների նպատակային և արդյունավետ օգտագործումը։ 
Այսպիսով, սույն նախագծով կարգավորվում են մի շարք խնդիրներ, որոնք վերաբերում են Լեզվի կոմիտեի վարչական շենքի վերանորոգման աշխատանքների շրջանակներում առաջացած ֆինանսական պարտավորությունների կատարմանը, նախկինում իրականացված, սակայն չֆինանսավորված աշխատանքների դիմաց վճարումների ապահովմանը, ինչպես նաև լրացուցիչ աշխատանքների ֆինանսավորման գործընթացի իրավական կարգավորմանը։

Հաշվի առնելով վերոգրյալը՝ նախագծով սահմանվում է վերոնշյալ պայմանագրի մասով թույլտվություն՝ ՀՀ գնումների օրենսդրությամբ թույլատրվող սահմանաչափերը գերազանցելու համար, մասնավորապես.
	ՕԲՅԵԿՏԻ ԱՆՎԱՆՈՒՄԸ
	ՊԱՅՄԱՆԱԳՐԻ ԾԱԾԿԱԳԻՐԸ
	ՊԱՅՄԱՆԱԳՐԻ ՍԿԶԲՆԱԿԱՆ ԳԻՆԸ, հազ. դրամ
	ԱՎԵԼԱՑՎՈՂ ԾԱՎԱԼԸ, հազ. դրամ
	ԾԱՎԱԼՆԵՐԻ ԱՎԵԼԱՑՄԱՆ ՏՈԿՈՍԸ, %
	ՀԱՄԱԴՐՎՈՂ ԾԱՎԱԼԸ, հազ. դրամ
	ԾԱՎԱԼՆԵՐԻ ՀԱՄԱԴՐՄԱՆ ՏՈԿՈՍԸ, %

	Լեզվի կոմիտեի վարչական շենքի (հասցե՝ ք. Երևան, Կիևյան 16) վերանորոգում
	ՀՀԿԳՄՍՆԳՀԱՇՁԲ-25/83
	3,588.0
	458,929
	12.79%
	1,008.210
	28.10%



	Այսպիսով, նախագծով նախատեսվում է թույլատրել գերազանցել ՀՀ գնումների օրենսդրությամբ թույլատրվող սահմանաչափերը՝ մասնավորապես. աշխատանքների ավելացվող ծավալը 12.79 տոկոսով կամ 458 929՝ չորս հարյուր հիսունութ հազար իննը հարյուր քսանինը ՀՀ դրամով և համադրվող ծավալը՝ 28.10 տոկոսով կամ 1,008.210՝ մեկ միլիոն ութ հազար երկու հարյուր տասը դրամի չափով: 
	Միաժամանակ, վերոնշյալ անհրաժեշտ գումարը՝ 1,467.139 հազար դրամ նվազեցվելու է ՀՀ ԿԳՄՍ նախարարության 2026 թվականի պետական բյուջեի «1130. Կրթության, գիտության, մշակույթի և սպորտի բնագավառի պետական քաղաքականության մշակում, ծրագրերի համակարգում և մոնիթորինգ» ծրագրի «11001. Կրթության, գիտության, մշակույթի և սպորտի բնագավառի պետական քաղաքականության մշակման՝ ծրագրերի համակարգման և մոնիտորինգի ծառայություններ» միջոցառմամբ նախատեսված և դեռևս պայմանագրերով չծանրաբեռնված «Շենքերի և կառույցների ընթացիկ նորոգում և պահպանում» տնտեսագիտական հոդվածին հատկացված գումարից և ներքին վերաբաշխմամբ հատկացվելու է նույն ծրագրի «11002. Լեզվի բնագավառում պետական քաղաքականության մշակման և իրականացման ծառայություններ» միջոցառմանը: Վերոնշյալ ծախսի ամբողջական կամ մասնակի վերականգնման անհրաժեշտությունը բացակայում է:

Կարգավորման նպատակը և բնույթը. 
         Նախագծի ընդունման նպատակն է ապահովել Լեզվի կոմիտեի վարչական շենքի վերանորոգման աշխատանքների շրջանակում առաջացած ֆինանսական պարտավորությունների կատարումը, ինչպես նաև իրավական հիմք ստեղծել նախկինում կատարված, սակայն չֆինանսավորված աշխատանքների և լրացուցիչ իրականացված աշխատանքների դիմաց համապատասխան վճարումների իրականացման համար։ Նախագիծը կարգավորում է պետական բյուջեից ֆինանսավորման հատկացման և վերաբաշխման հետ կապված հարաբերությունները՝ նպատակ ունենալով ապահովել վերանորոգման աշխատանքների ամբողջական ֆինանսավորումը և պետական մարմնի բնականոն գործունեության համար անհրաժեշտ պայմանների ստեղծումը։ Նախագծի ընդունումը հնարավորություն կտա սահմանված կարգով կատարել պայմանագրային պարտավորությունները, ինչպես նաև ապահովել վերանորոգված տարածքների լիարժեք շահագործումը։
          
Նախագծի մշակման գործընթացում ներգրավված ինստիտուտները և անձինք.
ՀՀ կրթության, գիտության, մշակույթի և սպորտի նախարարության մասնագետները: 
 
Իրավական ակտի կիրարկման դեպքում ակնկալվող արդյունքը. 
Իրավական ակտի ընդունման և կիրարկման արդյունքում հնարավոր կլինի ապահովել Լեզվի կոմիտեի վարչական շենքի վերանորոգման աշխատանքների շրջանակներում առաջացած ֆինանսական պարտավորությունների ամբողջական կատարումը, այդ թվում՝ նախկինում կատարված, սակայն չֆինանսավորված աշխատանքների դիմաց վճարումների իրականացումը: Միաժամանակ, կապահովվի նաև վերանորոգման ընթացքում առաջացած լրացուցիչ աշխատանքների ֆինանսավորումը, ինչը կնպաստի շենքի անվտանգ, արդյունավետ և լիարժեք շահագործման համար անհրաժեշտ պայմանների ստեղծմանը։
Իրավական ակտի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման անհրաժեշտություն.
«Գնման պայմանագրում փոփոխություն կատարելու թույլտվություն տալու մասին» Հայաստանի Հանրապետության կառավարության որոշման ընդունմամբ՝ Հայաստանի Հանրապետության պետական կամ տեղական ինքնակառավարման մարմնի բյուջեում ծախսերի ավելացում կամ նվազեցում չի առաջանում:

Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.

Նախագիծը բխում է ՀՀ կառավարության 2021 թվականի օգոստոսի 18-ի թիվ 1363-Ա որոշմամբ հաստատված ՀՀ կառավարության ծրագրի «6.7 ՊԵՏԱԿԱՆ ԳՈՒՅՔԻ ԱՐԴՅՈՒՆԱՎԵՏ ԿԱՌԱՎԱՐՈՒՄ» բաժնին վերաբերող 9-րդ ենթակետից։

Իրավական ակտի ընդունման կապակցությամբ այլ նորմատիվ իրավական ակտերի ընդունման անհրաժեշտություն.
1. Այլ իրավական ակտերում փոփոխությունների և/կամ լրացումների անհրաժեշտությունը.
Չի առաջացնում:
2. Միջազգային պայմանագրերով ստանձնած պարտավորությունների հետ համապատասխանությունը.
Համապատասխանում է:

Այլ տեղեկություններ.
Չկան:



